Ուզում եմ առանձնահատուկ կանգ առնել «Կամար» դուետի համերգային երկրորդ բաժնի վրա, որում հնչեցին բացառապես հայ հեղինակների ստեղծագործություններ: Մեր ժամանակների խոշորագույն կոմպոզիտորներից մեկի՝ Արամ Խաչատրյանի հարուստ ստեղծագործությունից Կամիլա Երկանյան-Քեշիշյանը և Արմինե Աբաջյան-ՊասմաՃյանն այս երեկոյի համար առանձնացրել էին հատվածներ «Գայանե» բալետից: Ժողովրդական ինտոնացիաների ու ռիթմերի օգտագործում, նրանց էներգիայի բացազատում, հույզերի ինտեսիվություն և խորություն, ռոմանտիկ-հերոսական ոճ: «Գայանեն» կոմպոզիտորի 1930-ական թվականների ստեղծագործության պսակն է. անսպառ երևակայություն, տեմպերամենտ, երաժշտական արտահայտչամիջոցներով հերոսների, հատկապես գլխավոր հերոսուհու քնարական կերպարի բացահայտում: Բալետից «Աղջիկների պարը», «Օրորոցայինը» և «Այշեի պարը»՝ Ա. Գոթլիբի կողմից փոխադրված երկու դաշնամուրի համար, դուետը ներկայացրեց այնպես, որ հայ լսարանին հայտնի մեղեդիները նոր շնչառությամբ տեսլացան ու այլ տեսանկյունից «դիտելու», ընկալելու հնարավորություն տվեցին: